કોલકતા , 6 નવેમ્બરઃ સચિન તેંડુલકરના નામનો ખોટો સ્પેલિંગ લખવાના કારણે મજાકનું પાત્ર બનેલા બંગાળ ક્રિકેટ સંઘ ( કેબ ) ને બુધવારે ફરીથી ક્ષોભજનક સ્થિતિમાં મુકાવુ પડ્યું હતું . ઇલેક્ટ્રોનિક સ્કોરબોર્ડ પર આ દિગ્ગજ બેટ્સમેનના પત્નીનું ‘મિસ્ટર ' અંજલિ લખીને સ્વાગત કરવામાં આવ્યું . કેબ તરફથી કરવામાં આવેલી બે દિવસમાં આ બીજી ભૂલ છે . હાઇકોર્ટ છેડે સ્થિત મોટી સ્ક્રીન પર પહેલી ટેસ્ટ મેચના પહેલા દિવસે લંચ દરમિયાન લખવામાં આવ્યું હતું કે , વેલકમ મિસ્ટર અંજલિ તેંડુલકર એન્ડ માસ્ટર અર્જુન તેંડુલકર . અંજલિ પોતાના પુત્ર અર્જુન સાથે લંચ સમયે પ્રેસિડેન્ટ બોક્સમાં પહોંચી હતી , પરંતુ મોટી સ્ક્રીન પર ખોટા સંદેશ આપવામાં આવ્યા . અમુક મિનિટ બાદ ભૂલમાં સુધારો કરવામાં આવ્યો , જો કે ત્યાં સુધી જે નુક્સાન થવાનું હતું તે થઇ ગયું હતું . કેબના સંયુક્ત સચિવ સુબીર ગાંગુલીએ કહ્યું કે , આ ખરેખર દુર્ભાગ્યપૂર્ણ છે કે પ્રત્યેક દિવસ કંઇકને કંઇક બની રહ્યું છે . અમે કંઇ નથી કરી શકતા કારણ કે તેની જવબદારી ખાનગી એજન્સી પાસે છે . જો કે , મેચ પૂર્ણ થયા બાદ અમે એજન્સી વિરુદ્ધ કાર્યવાહી કરીશું . જે કંઇ થયું તેના માટે અમે માફી માગીએ છીએ . મંગળવારે ભારતીય સુકાની મહેન્દ્ર સિંહ ધોની દ્વારા પ્રેસ કોન્ફરન્સમાં આવતાની સાથે જ કેબની ભૂલ તરફ ઇશારો કરવામાં આવ્યો . તેમણે કહ્યું કે , પહેલા મને એ જણાવો કે સચિનના નામનો સ્પેલિંગ ખોટો કોણે લખ્યો . આ ઘણી મોટી ભૂલ છે . કેપના કોષાધ્યક્ષ વિશ્વરુપ ડેએ આ વાતને મોટી બનાવવા બદલ ધોનીની ટીકા કરી છે . તેમણે કહ્યું કે , ધોની અમને કહીં શકતા હતા , પરંતુ તેમણે તે ઉચિત ના સમજ્યું .